“ดาวโจนส์ฟิวเจอร์” ดิ่งฟลอร์! เซ่นปัจจัยลบแพร่ระบาด “โควิด-19”
“ดาวโจนส์ฟิวเจอร์” ดิ่งฟลอร์! เซ่นปัจจัยลบแพร่ระบาด “โควิด-19”
12 มี.ค. 2563

ผู้สื่อข่าวรายงานว่า ดัชนีดาวโจนส์ฟิวเจอร์ร่วงลงเกือบ 1,200 จุดในวันนี้ บ่งชี้ว่าตลาดหุ้นวอลล์สตรีทจะทรุดตัวลงอย่างหนักในคืนนี้ ท่ามกลางปัจจัยลบจากการแพร่ระบาดของไวรัสโควิด-19 และการที่ประธานาธิบดี โดนัลด์ ทรัมป์ประกาศระงับการเดินทางจากประเทศยุโรปเข้าสู่สหรัฐ
โดย ณ เวลา 17.43 น.ตามเวลาไทย ดัชนีดาวโจนส์ฟิวเจอร์ลบ 1,193 จุด หรือ 5.06% สู่ระดับ 22,382 จุด
ทั้งนี้ การที่ดัชนีดาวโจนส์ฟิวเจอร์ดิ่งกว่า 5% ในการซื้อขายก่อนเปิดตลาดหุ้นวอลล์สตรีทวันนี้ ถือเป็นการติดลบแตะฟลอร์ของตลาด ขณะที่สัญญาฟิวเจอร์ที่มีการซื้อขายที่ตลาด CME ทรุดตัวลง 5% ทำให้มีการใช้ระบบ circuit breaker เพื่อระงับการซื้อขายชั่วคราว
ขณะที่ ปธน.ทรัมป์ประกาศว่า สหรัฐฯจะระงับการเดินทางจากประเทศยุโรปทั้งหมด ยกเว้นสหราชอาณาจักร ในช่วง 30 วันข้างหน้า โดยจะมีผลบังคับใช้ตั้งแต่เที่ยงคืนวันพรุ่งนี้  นอกจากนี้ยังได้ตำหนิสหภาพยุโรป (EU) ที่ไม่ดำเนินมาตรการควบคุมการเดินทางจากจีนตั้งแต่ช่วงที่ไวรัสโควิด-19 เริ่มแพร่ระบาด
ด้านองค์การอนามัยโลก (WHO) ออกแถลงการณ์ระบุว่า ไวรัสโควิด-19 ได้เข้าสู่ภาวะแพร่ระบาดไปทั่วโลก หลังมีการลุกลามไปยังหลายประเทศในภูมิภาคต่างๆ
“ในช่วง 2 สัปดาห์ที่ผ่านมา จำนวนผู้ติดเชื้อนอกประเทศจีนได้เพิ่มขึ้นถึง 13 เท่า และจำนวนประเทศที่ติดเชื้อได้เพิ่มขึ้น 3 เท่า ส่วนในช่วงหลายวันและหลายสัปดาห์ข้างหน้า เราคาดว่าจำนวนผู้ติดเชื้อ ผู้เสียชีวิต และจำนวนประเทศที่ติดเชื้อจะเพิ่มมากขึ้นอีก” นายแพทย์ทีโดรส อัดฮานอม กีบรีเยซุส ผู้อำนวยการใหญ่ของ WHO กล่าว
นอกจากนี้ นายแพทย์ทีโดรสยังได้กล่าวตำหนิผู้นำของหลายประเทศที่ไม่ได้ดำเนินการอย่างเฉียบขาดและรวดเร็วเพื่อควบคุมการแพร่ระบาดของเชื้อไวรัส